#### LATVIJAS REPUBLIKAS MINISTRU KABINETS

2019.gada Noteikumi Nr.

Rīgā (prot. Nr. .§)

**Noteikumi par prasībām vienkāršo, ierakstīto un apdrošināto pasta sūtījumu izsniegšanai**

Izdoti saskaņā ar

Pasta likuma 13.1 panta otro daļu

1. Noteikumi nosaka prasības vienkāršo, ierakstīto un apdrošināto pasta sūtījumu izsniegšanai (turpmāk – pasta sūtījumi).

2. Vienkāršu pasta sūtījumu izsniedz, ievietojot adresāta pastkastītē, vai ievietojot pasta komersanta uzstādītā pasta sūtījumu iekārtā (turpmāk – iekārtā).

3. Ierakstītu un apdrošinātu pasta sūtījumu izsniedz pasta sūtījumu piegādes brīdī, ja adresāts ir sastopams adresē, kas norādīta uz pasta sūtījuma.

4. Ierakstītus pasta sūtījumus, apdrošinātus pasta sūtījumus par apdrošinājuma summu līdz 150 euro, kā arī vienkāršus pasta sūtījumus, kas tiek izsniegti pasta pakalpojumu sniegšanas vietā, pasta komersants izsniedz adresātam, ja tiek uzrādīts personu apliecinošs dokuments vai dokuments, ko izdevusi valsts institūcija vai privāto tiesību juridiskā persona, pildot Valsts pārvaldes iekārtas likumā noteiktajā kārtībā deleģētu valsts pārvaldes uzdevumu, un kurā norādīts attiecīgā dokumenta numurs, izdevējs un derīguma termiņš, un kurā ir dokumenta turētāja fotogrāfija, personas kods un personiskais paraksts. Apdrošinātus pasta sūtījumus par apdrošinājuma summu virs 150 euro izsniedz, uzrādot personu apliecinošu dokumentu.

5. Pasta sūtījumu, kas adresēts personai, jaunākai par 15 gadiem, izsniedz, ja adresāts uzrāda personu apliecinošu dokumentu vai citu dokumentu (piemēram, skolēna apliecību, studenta apliecību), kurā ir dokumenta īpašnieka fotogrāfija un personīgais paraksts (ja tāds ir paredzēts), kā arī norādīts attiecīgā dokumenta izdevējs un derīguma termiņš.

6. Adresāts var pilnvarot citu personu saņemt viņam adresētos pasta sūtījumus. Pilnvarotajai personai ir pienākums pēc pasta komersanta pieprasījuma uzrādīt pilnvaras oriģinālu. Pilnvaru var noformēt:

6.1. pasta pakalpojumu sniegšanas vietā, ja pasta komersants nodrošina šādu pakalpojumu;

6.2. citos normatīvajos aktos noteiktā kārtībā;

6.3. elektroniska dokumenta veidā atbilstoši normatīvajiem aktiem par elektronisko dokumentu noformēšanu un elektroniski iesniegt pasta komersantam, ja tas nodrošina elektronisko dokumentu pieņemšanu.

7. Pasta sūtījumu var izsniegt arī nepilngadīgā adresāta likumīgajam pārstāvim, ja viņš uzrāda personu apliecinošu dokumentu un dokumentu, kas apliecina viņa likumīgās attiecības ar nepilngadīgo adresātu.

8. Saņemot ierakstītu un apdrošinātu pasta sūtījumu, adresāts un pasta komersanta darbinieks, kas izsniedz pasta sūtījumu, parakstās informatīvā paziņojuma zonā “datums un paraksts”. Ja pasta komersants nodrošina iespēju iegūt personas paraksta digitālo attēlu, par ierakstīta un apdrošināta pasta sūtījuma saņemšanu adresāts var parakstīties uz paraksta attēla iegūšanas aparatūras sensora. Lai nepārprotami identificētu personu, kura parakstījusies kā pasta sūtījuma saņēmējs, pasta komersants, ievērojot šo noteikumu 4. un 5.punkta nosacījumus, nodrošina vārda un uzvārda pievienošanu paraksta digitālajam attēlam.

9. Pasta sūtījumu izsniedz pasta pakalpojuma sniegšanas vietā, ja vien adresāts nav vienojies ar pasta komersantu par citu piegādes adresi, šādos gadījumos:

9.1. vienkāršu pasta sūtījumu nevar ievietot adresāta pastkastītē vai iekārtā;

9.2. piegādājot ierakstītu vai apdrošinātu pasta sūtījumu, adresāts nav sastopams adresē, kas norādīta uz pasta sūtījuma;

9.3. ierakstīta vai apdrošināta pasta sūtījuma svars vai izmēri pārsniedz noteikto svaru vai izmērus tā piegādei adresāta adresē.

10. Lai informētu adresātu par iespēju saņemt šo noteikumu 9.punktā minētos pasta sūtījumus, pasta komersants adresāta pastkastītē ievieto informatīvo paziņojumu vai informē adresātu elektroniski saskaņā ar šo noteikumu 11.punktu. Informatīvo paziņojumu aizpilda tā, lai visi ieraksti būtu skaidri salasāmi, norādot šādu informāciju:

10.1. piegādes mēģinājuma datumu;

10.2. tā pasta komersanta nosaukumu, kurš ir pasta sūtījuma piegādātājs;

10.3. pasta sūtījuma saņemšanas vietu;

10.4. pasta komersanta uzskaites sistēmā pasta sūtījumam piešķirto unikālo reģistrācijas numuru (turpmāk – sūtījuma identifikators);

10.5. informāciju par pēcapmaksu (tostarp maksu par pasta komersanta sniegtajiem pasta pakalpojumiem), ja tāda ir;

10.6. informāciju par pasta sūtījumam piemērotajiem muitas vai citiem nodokļiem, kā arī informāciju par iespējām tos samaksāt.

11. Ja pasta komersants nodrošina iespēju informēt adresātu par pasta sūtījuma saņemšanu, izmantojot elektronisko sakaru līdzekļus, pasta komersants šo noteikumu 8.punktā noteikto informāciju par pasta sūtījuma saņemšanu adresātam var paziņot elektroniski (turpmāk – e-paziņojums), ja vienlaikus ir izpildītas šādas prasības:

11.1. adresāts ir izteicis šādu vēlmi un klātienē sevi identificējis pasta komersantam;

11.2. saskaņā ar pasta komersanta prasībām adresāts ir iesniedzis pasta komersantam nepieciešamo informāciju.

12. Pasta komersants izsniedz pasta sūtījumu arī gadījumos, ja adresāts informē pasta komersantu tikai par šo noteikumu 10.4.apakšpunktā minēto sūtījuma identifikatoru, neuzrādot ne informatīvo paziņojumu, ne e-paziņojumu, un uzrāda šo noteikumu 4. un 5.punktā minētos dokumentus.

13. Pasta sūtījumu var izsniegt iekārtā, ja iekārtā tiek ievadīts pasta komersanta piešķirtais un e-paziņojuma veidā klientam nosūtītais autorizācijas kods ciparu kombinācijas veidā vai citā formātā, kas nodrošina autorizācijas koda unikalitāti (turpmāk – autorizācijas kods). Iekārtā ievadītais autorizācijas kods ir apliecinājums, ka pasta sūtījumu saņēmis adresāts.

14. Ja adresāts pēc pasta komersanta informatīvā paziņojuma ievietošanas adresāta pastkastītē vai e-paziņojuma nosūtīšanas nav ieradies saņemt pasta sūtījumu pasta pakalpojumu sniegšanas vietā, pasta komersants tā noteiktā termiņā atkārtoti ievieto informatīvo paziņojumu adresāta pastkastītē vai nosūta e-paziņojumu.

15. Ja adresāts pēc otrā informatīvā paziņojuma ievietošanas adresāta pastkastītē vai e-paziņojuma nosūtīšanas pasta komersanta noteiktajā laikā neierodas saņemt pasta sūtījumu, pasta komersantam ir tiesības uzskatīt, ka adresāts ir atteicies saņemt pasta sūtījumu.

16. Ja uz pasta sūtījuma nav norādīti precīzi adresāta dati, tas ir, fiziskai personai vārds, uzvārds (juridiskai personai nosaukums) un adrese atbilstoši normatīvajam regulējumam par adreses norādīšanu uz pasta sūtījuma, (turpmāk - nepilnīga informācija par adresātu), kas rada šķēršļus pasta sūtījuma izsniegšanai, tad pasta komersants, sagatavojot šo noteikumu 10.punktā norādīto informatīvo paziņojumu par pasta sūtījuma saņemšanu, vienlaicīgi informē adresātu par iespējamo rīcību adresāta datu precizēšanai.

17. Ja uz pasta sūtījuma norādīta nepilnīga informācija par adresātu, pasta komersants izsniedz pasta sūtījumu bez adresāta personas datu precizēšanas procedūrām, ja tiek izpildīts viens no turpmāk minētajiem nosacījumiem:

17.1. sūtītājs uz pasta sūtījuma norādījis adresāta mobilā telefona numuru un adresātam uz šo mobilā telefona numuru ir nosūtīts e-paziņojums saskaņā ar šo noteikumu 11.punktu. Pasta sūtījuma saņemšanai adresāts pasta komersantam uzrāda šo noteikumu 4. vai 5.punktā norādīto dokumentu un mobilajā telefonā saņemto e-paziņojumu;

17.2. adresāts, kas pasta sūtījumā esošo preci ir nopircis, noslēdzot ar sūtītāju distances līgumu tīmekļa vietnē kolektīvās iepirkšanās portālā (turpmāk -internetveikals), uzrāda pasta komersantam šo noteikumu 4. vai 5.punktā norādīto dokumentu, distances līguma izdruku no internetveikala tīmekļa vietnes, maksājuma uzdevumu vai citu dokumentu, kurā var identificēt informāciju, kas sasaista sūtītāju ar konkrēto pasta sūtījumu un adresātu - sūtītāja nosaukumu, adresāta vārdu un uzvārdu, adresi un pasta sūtījuma numuru;

17.3. sūtītājs ir iesniedzis pasta komersantam iesniegumu ar precizētiem adresāta datiem.

18. Ja uz pārrobežu pasta sūtījuma norādīta nepilnīga informācija par adresātu un netiek izpildīts šo noteikumu 17.punktā noteiktais, pasta komersantam ir tiesības adresāta uzdevumā veikt adresāta datu precizēšanas procedūras, ja šādas procedūras atbalsta sūtītāja valsts nosacījumi, kā arī ir tiesības piemērot maksu par adresāta datu precizēšanas procedūru veikšanu, bet ne augstāku par summu, kas ir ekvivalenta 1.31 SDR ([Special Drawing Rights], speciālās aizņēmuma tiesības) atbilstoši aktuālajam SDR valūtas kursam.

19. Ja pēc adresāta rakstiska pieprasījuma pasta sūtījuma saņemšanas pasta komersants pagarina pasta sūtījuma glabāšanas termiņu saskaņā ar Pasta likumā noteikto vai, savstarpēji vienojoties, tiek noteikts cits glabāšanas termiņš, pasta komersantam ir tiesības piemērot maksu par pasta sūtījuma glabāšanu.

20. Ievērojot normatīvajos aktos noteiktās prasības par personas datu glabāšanu, apstrādi un aizsardzību, pasta komersants nodrošina šo noteikumu 8.punktā minēto datu glabāšanu divus gadus. Pēc šā termiņa beigām pasta komersants attiecīgos datus dzēš.

 21. Atzīt par spēku zaudējušiem Ministru kabineta 2013.gada 13.augusta noteikumus Nr.537 “Noteikumi par prasībām ierakstīto un apdrošināto pasta sūtījumu izsniegšanai” (Latvijas Vēstnesis, 2013, 158. nr.; 2014, 141. nr.; 2017, 248. nr.).

Ministru prezidents A.K.Kariņš

Satiksmes ministrs T.Linkaits

Iesniedzējs: satiksmes ministrs T.Linkaits

Vīza: valsts sekretāra p.i. Dž.Innusa